AIŠKINAMASIS RAŠTAS

Dėl Molėtų rajono savivaldybės vaikų vasaros stovyklų finansavimo ir organizavimo tvarkos aprašo patvirtinimo

1. Parengto tarybos sprendimo projekto tikslai ir uždaviniai:

Molėtų rajono savivaldybės strateginiame veiklos plane 2024–2026 metams, patvirtintame Molėtų rajono savivaldybės tarybos 2024 m. sausio 25 d. sprendimu Nr. B1-1 „Dėl Molėtų rajono savivaldybės strateginio veiklos plano 2024–2026 metams patvirtinimo“, 6 programoje „Švietimas ir jo infrastruktūra“ suplanuota priemonė 06.1.1.2.1 „Mokinių vasaros stovyklų finansavimas, vadovaujantis Molėtų rajono savivaldybės vaikų vasaros stovyklų finansavimo ir organizavimo tvarkos aprašu“. Molėtų rajono savivaldybės taryba 2021 m. gegužės 27 d. sprendimu Nr. B1-142 patvirtinusi Molėtų rajono savivaldybės vaikų vasaros stovyklų programų finansavimo tvarkos aprašą. Nuo 2023-02-08 iki 2023-03-22 Molėtų rajono savivaldybės administracijos Centralizuotas vidaus audito skyrius atliko Mokinių vasaros poilsio stovyklų organizavimo vidaus auditą ir pateikė rekomendacijas. Atsižvelgiant į rekomendacijas parengtas naujas Molėtų rajono savivaldybės vaikų vasaros stovyklų finansavimo ir organizavimo tvarkos aprašas.

Tarybai teikiamo tvirtinti Molėtų rajono savivaldybės vaikų vasaros stovyklų finansavimo ir organizavimo tvarkos aprašo paskirtis – nustato stovyklų, skirtų Molėtų rajono savivaldybės teritorijoje esančių mokyklų mokinių, besimokančių ir (arba) pagal amžių turinčių mokytis pagal priešmokyklinio, bendrojo ugdymo programas, socialinių emocinių kompetencijų ugdymui, kurių programos būtų orientuotos į įvairias neformaliojo vaikų švietimo veiklas (toliau – Stovyklos), dalyvių tikslinę grupę, reikalavimus Stovykloms ir jų programoms, Stovyklų finansavimo, paraiškų teikimo, vertinimo, lėšų skyrimo ir atsiskaitymo tvarką.

1. Siūlomos teisinio reguliavimo nuostatos:

Sprendimu patvirtintas Molėtų rajono savivaldybės vaikų vasaros stovyklų finansavimo ir organizavimo tvarkos aprašas reglamentuos stovyklų, skirtų Molėtų rajono savivaldybės teritorijoje esančių mokyklų mokinių, besimokančių ir (arba) pagal amžių turinčių mokytis pagal priešmokylinio, bendrojo ugdymo programas, socialinių emocinių kompetencijų ugdymui, kurių programos būtų orientuotos į įvairias neformaliojo vaikų švietimo veiklas, reikalavimus Stovykloms ir jų programoms, Stovyklų finansavimo, paraiškų teikimo, vertinimo, lėšų skyrimo ir atsiskaitymo tvarką.

3. Laukiami rezultatai:

Teigiama: pagal patvirtintą tvarkos aprašą kiekvienais metais bus organizuojamas vaikų vasaros stovyklų programų konkursas. Mokiniai galės turiningai praleisti dalį vasaros atostogų.

Neigiamų: nenumatoma.

1. Lėšų poreikis ir jų šaltiniai:

Kiekvienų metų Savivaldybės biudžete patvirtintos lėšos vasaros stovyklų finansavimui.

Tėvų, rėmėjų lėšos.

1. Kiti sprendimui priimti reikalingi pagrindimai, skaičiavimai ar paaiškinimai:

Tvirtinamame apraše numatyta, kad iš savivaldybės biudžeto bus kompensuojama:

5.1. 100 proc. vienos dienos vieno vaiko, turinčio didelių ir labai didelių specialiųjų ugdymosi poreikių; gaunančių socialinę paramą; pasitraukusio iš Ukrainos dėl Rusijos Federacijos karinių veiksmų Ukrainoje ir turinčio teisę laikinai gyventi Lietuvos Respublikoje, kelialapio kainos;

5.2. kitiems mokiniams 50 proc. vienos dienos kelialapio kainos.